Hannu Luntiala
**Hannu Veikko Luntiala** (s. 12. lokakuuta 1952 Helsinki) on Väestörekisterikeskuksen entinen ylijohtaja ja Tammen sekä Aviador-kustantamon kirjailija.

Henkilöhistoria ja työura
-------------------------

Hannu Luntiala syntyi ylireviisori Birger Luntialan ja sairaanhoitaja Toini Ikosen perheeseen. Hänen aviopuolisonsa vuodesta 2006 on opettaja Soili Valonen. Ylioppilaaksi Luntiala tuli 1971 ja suoritti oikeustieteen kandidaatin tutkinnon vuonna 1979. Samana vuonna hän aloitti työnsä Väestörekisterikeskuksessa ja on sittemmin toiminut virastossa useissa eri tehtävissä, muun muassa osasto- ja koulutuspäällikkönä. Väestörekisterikeskuksen johtajana Luntiala aloitti vuonna 1995 ja ylijohtajana vuonna 2003. Hänet valittiin uudelle ylijohtajan viisivuotiskaudelle vuosina 2008 ja 2013. Hän jäi eläkkeelle toimesta 1. marraskuuta 2016.

Ura kirjailijana
----------------

Luntialan runoja ja novelleja on julkaistu useissa antologioissa ja lehdissä 1980-luvulta lähtien. Vuonna 1999 Luntiala oli yksi Suomen Kulttuurirahaston Suuren Runokilpailun voittajista. Vuonna 2002 hän voitti Toivo Pekkasen syntymän satavuotisjuhlan kunniaksi järjestetyn novellikilpailun maahanmuuttajatarinallaan *Musta*. Kustannusosakeyhtiö Tammi julkaisi Luntialan *Hommes*-novellikokoelman vuonna 2006. *Hommes* (ranskaksi "miehet", "ihmiset") on nimensä mukaisesti kokoelma miehistä kertovia novelleja.

Luntialan esikoisromaani *Viimeiset viestit* ilmestyi 2007. Teos rakentuu kokonaan kuviteltujen tekstiviestikeskustelujen ympärille, ja sitä onkin kuvailtu maailman ensimmäiseksi tekstiviestiromaaniksi. Viimeiset viestit oli vuonna 2008 ehdolla arvostetun European Book Prizen eli Prix du Livre Européen saajaksi. Romaani on käännetty kroatiaksi, sloveniaksi, unkariksi, venäjäksi sekä viroksi.

*In memoriam* -romaani julkaistiin vuonna 2008. Se koostuu pääosin kuvitelluista muistokirjoituksista. Kolmas romaani, nimeltään *Petri Vallin toinen elämä*, ilmestyi syksyllä 2010. Se kertoo identiteettivarkaudesta ja valelääkäristä. Luntialan neljäs romaani julkaistiin syksyllä 2016. *Ihmissyöjän päiväkirja* -niminen teos kertoo kahden kosovolaisen vaatetäin maahanmuuttotarinan.

Luntialan ensimmäinen tietokirja on *Jazzia Jumalan armosta – Juhani Aaltosen tarina* (syksy 2017). Se kertoo saksofonisti-huilisti Juhani "Junnu" Aaltosesta.

Digi- ja väestötietovirasto luovutti Luntialan kirjoittaman runon Suomen eduskunnalle 13. lokakuuta 2021, valtakunnallisena demokratiapäivänä. Taulun pieni versio lahjoitetaan jokaiselle viraston työntekijälle, joka tulee ensi kertaa kuultavaksi eduskunnan valiokuntaan. Virasto haluaa kunnioittaa lahjoituksella Suomessa vallitsevaa demokratiaa ja sitä tukevaa hyvää hallintoa.

Luntialan viides romaani, *Rekisteri*, ilmestyi marraskuussa 2021. Teos käsittelee ihmisen itsemääräämisoikeutta ja sitä estäviä valtarakenteita.

Marraskuussa 2023 ilmestyi Luntialan ensimmäinen runokokoelma *Suonissamme virtaa Spoon River*.

### Teokset

* *Hommes*. Tammi, 2006. ISBN 951-31-3544-6.
* *Viimeiset viestit*. Tammi, 2007. ISBN 978-951-31-3806-6.
* *In memoriam*. Tammi, 2008. ISBN 978-951-31-4153-0.
* *Petri Vallin toinen elämä*. Tammi, 2010. ISBN 978-951-31-5635-0.
* *Ihmissyöjän päiväkirja*. Aviador Kustannus, 2016. ISBN 978-952-7063-13-2.
* *Jazzia Jumalan armosta – Juhani Aaltosen tarina*. Aviador Kustannus, 2017. ISBN 9789527063316.
* *Rekisteri*. Aviador Kustannus, 2021. ISBN 9789523810341.
* *Suonissamme virtaa Spoon River*. Aviador Kustannus, 2023. ISBN 9789523812048.

### Palkinnot ja kunniamaininnat

* Suomen Kultturirahaston Suuri Runokilpailu, 1999, yksi voittajista
* Toivo Pekkasen syntymän 100-vuotiskilpailu, 2002, voittaja novellilla *Musta*
* Nuoren Voiman Liiton ja Gummeruksen novellikilpailu, 2002, kunniamaininta novellista *En ole mikään luontoihminen*

Art Breaks Walls
----------------

Hannu Luntiala on ideoinut Art Breaks Walls -toimintamallin, joka tukee taloudellisesti kulttuuritoimintaa, erityisesti kirjallisuuden ja jazz-musiikin alalla toimivia lahjakkaita taiteilijoita.

Helmikuussa 2023 Luntiala ja hänen kustantajansa Aviador Kustannus julkistivat Art Breaks Walls -kirjoituskilpailun, jonka teemana oli "Kulttuurit kohtaavat". Aviador Kustannuksen nimeämä raati valitsi marraskuussa 2023 kilpailun voittajaksi lähes kahdensadan lähetetyn tarinan joukosta Suvi Kotkavuoren novellin *Doula*. Aviador Kustannus julkaisi parhaat 12 tarinaa antologiassa nimeltä *Kulttuurit kohtaavat – Tarinoita täältä ja toisaalta*. Valtioneuvosto nimesi kirjoituskilpailun vuoden 2023 merkittäväksi taidekilpailuksi. Sen palkintosumma oli yhteensä 5 000 euroa.

Kesäkuussa 2023 Helsinki Jazz ry puolestaan ilmoitti Art Breaks Walls -tunnustuspalkinnon jakamisesta jazzin, improvisoidun musiikin ja nykymusiikin alalla toimivalle taiteilijalle loppuvuodesta 2023. Yhdistys myönsi palkinnon joulukuussa 2023 saksofonisti-säveltäjä Mikko Innaselle. Palkinnon suuruus oli 4 995 euroa.

Lähteet
-------

1. 1 2  Lasse Pajala, John Lagerbohm, Ulla Strengell-Silainen (toim.): *Kuka kukin on 2011*, s. 559. Helsinki: Otava, 2011. ISBN 978-951-1-24712-8.
2. ↑  Sisäasiainministeriön tiedote: Hannu Luntiala Väestörekisterikeskuksen ylijohtajaksi *Intermin.fi*.  29.1.2004.  Arkistoitu 16.7.2011. Viitattu 10.4.2010.
3. ↑  Väestörekisterikeskuksen tiedote: Väestörekisterikeskuksen ylijohtaja Hannu Luntiala eläkkeelle *vrk.fi*.  26.9.2016. Väestörekisterikeskus.  Arkistoitu 16.11.2016. Viitattu 15.11.2016. suomi
4. ↑  Maailman ensimmäinen tekstiviestiromaani ilmestyy *MTV3.fi*.  15.1.2007. Viitattu 10.4.2010.
5. ↑  Hannu Luntiala *Tammi.fi*. Viitattu 20.10.2012.
6. ↑  Pomo elää kaksoiselämää *Talouselama.fi*.  9.2.2011.  Arkistoitu 1.2.2014. Viitattu 20.10.2012.
7. ↑  Haluatko pienkustantajaksi? Se kannattaa nyt, sillä rakkaudella tehdyt kirjat löytävät aina lukijansa *HS.fi*. Viitattu 22.2.2016.
8. ↑  Jazzia Jumalan armosta – Juhani Aaltosen tarina *Aviador.fi*. Viitattu 5.7.2017.
9. ↑  20211013 Runo demokratialle *Flickr.com*.  13.10.2021. Viitattu 20.11.2021.
10. ↑  Rekisteri pohtii itsemääräämisoikeutta epäsovinnaisen huumorin siivin *STT Info*.  16.11.2021. Viitattu 20.11.2021.
11. ↑  Suonissamme virtaa Spoon River – konkarikirjailijan paluu alkulähteelle *STT Info*.  20.11.2023. Viitattu 24.11.2023.
12. ↑  Kirjoita tarinasi kulttuurien kohtaamisesta *STT Info*.  10.2.2023. Viitattu 24.11.2023.
13. ↑  Art Breaks Walls -kirjoituskilpailu on ratkennut – parhaat novellit julki antologiassa *STT Info*.  23.11.2023. Viitattu 24.11.2023.
14. ↑  Syksyn 2023 jaZZanti-konserttiohjelma *Helsinkijazz.fi*.  13.6.2023.
15. ↑  Helsinki Jazz ry jakaa Art Breaks Walls -tunnustuspalkinnon saksofonisti Mikko Innaselle. *Jazzrytmit.fi*.  4.12.2023. Viitattu 5.12.2023.

Aiheesta muualla
----------------

* Luntialan haastattelu vuodelta 2013, audio 53 min, Yle Areena

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Ranska
* BnF data
* Suomi (KANTO)
* Yhdysvallat

 |

 |